
Τετάρτη, 13 Ιουλίου 2026
ΔΕΛΤΙΟ ΤΥΠΟY
Σύλληψη ιδιοκτήτη φορτηγίδας-πλωτού αναψυκτήριου στο Κουφονήσι – Θάνατος λουόμενου στην Αλεξανδρούπολη – Διακομιδή ασθενούς
Τις βραδινές ώρες την 11/07/26, ενημερώθηκε η Λιμενική Αρχή της Νάξου για την παράτυπη άφιξη μίας ρυμουλκούμενης φορτηγίδας στη θαλάσσια περιοχή πλησίον της παραλίας «Ιταλίδα» νοτιοανατολικά του Κουφονησίου. 
Στην περιοχή μετέβησαν ένα Περιπολικό σκάφος Λ.Σ.-ΕΛ.ΑΚΤ. (ΠΛΣ) και στελέχη Λ.Σ.-ΕΛ.ΑΚΤ από ξηράς, όπου διαπιστώθηκε κατόπιν ελέγχου ότι πρόκειται για μία φορτηγίδα – πλωτό αναψυκτήριο, το οποίο ωστόσο δεν προέβη σε άσκηση εμπορικής δραστηριότητας. Κατόπιν εντολής της αρμόδιας Εισαγγελικής Αρχής, ενημερώθηκε ο ιδιοκτήτης της φορτηγίδας για την άμεση απομάκρυνση της από την περιοχή. Τις απογευματινές ώρες χθες, η φορτηγίδα αγκυροβόλησε προσωρινά με ασφάλεια στον όρμο Παριανού Κουφονησίου και αναμένεται να απομακρυνθεί από το νησί με τη βελτίωση των καιρικών συνθηκών. 
Από το Λιμεναρχείο Νάξου που διενεργεί την προανάκριση, συνελήφθη, στο πλαίσιο του αυτοφώρου, ο ιδιοκτήτης της φορτηγίδας για παράβαση Π.Δ. 45/83 (Ρυμούλκηση πλοίων) σε συνδυασμό με το άρθρο 235 του Κώδικα Δημοσίου Ναυτικού Δικαίου (Παράβασις υπηρεσιακών υποχρεώσεων πλοιάρχου και πληρώματος) και του Ν.5092/24 (Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις).

*****
Τις πρωινές ώρες σήμερα, ενημερώθηκε η Λιμενική Αρχή της Αλεξανδρούπολης ότι ένας 75χρονος ημεδαπός ανασύρθηκε χωρίς τις αισθήσεις του στην παραλία Κρυονερίου Μαρώνειας. Στον 75χρονο επιχειρήθηκε καρδιοαναπνευστική αναζωογόνηση από ομάδα ναυαγοσωστών με αρνητικά αποτελέσματα. Στη συνέχεια, ο ανωτέρω διακομίστηκε από ασθενοφόρο όχημα του ΕΚΑΒ στο Γενικό Νοσοκομείο Κομοτηνής «ΣΙΣΜΑΝΟΓΛΕΙΟ», όπου διαπιστώθηκε ο θάνατός του. Προανάκριση διενεργείται από το Κεντρικό Λιμεναρχείο Αλεξανδρούπολης, ενώ παραγγέλθηκε διενέργεια νεκροψίας – νεκροτομής στην Ιατροδικαστική Υπηρεσία Θράκης. 
*****
Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διεκομίσθη από το λιμάνι της Αλοννήσου στο λιμάνι του Βόλου, με το Ε/Π-Τ/Ρ «ΑΞΙΟΝ ΕΣΤΙ» Ν.Π. 10001, 77χρονος, ο οποίος έχρηζε άμεσης νοσοκομειακής περίθαλψης.
ΕΛΛΗΝΙΚΗ ΔΗΜΟΚΡΑΤΙΑ

Τετάρτη, 8 Ιουλίου 2026



ΔΕΛΤΙΟ ΤΥΠΟY



Έρευνες προς εντοπισμό αγνοούμενου υποβρύχιου αλιέα στα Σφακιά – Τραυματισμός λιμενεργάτη στην Ελευσίνα – Σύλληψη αλλοδαπής στη Ραφήνα



Τις βραδινές ώρες χθες, ενημερώθηκε η Λιμενική Αρχή της Χώρας Σφακίων, για περιστατικό αγνοούμενου 65χρονου ημεδαπού υποβρύχιου αλιέα, στη θαλάσσια περιοχή «ΦΡΑΓΚΟΚΑΤΣΕΛΛΟ» Σφακίων. Συγκεκριμένα, κατά δήλωση οικείου του προσώπου, ο 65χρονος είχε μεταβεί τις μεσημβρινές ώρες της ιδίας ημέρας για διενέργεια υποβρύχιας αλιείας στην ανωτέρω περιοχή και έκτοτε αγνοούταν. Υπό τον συντονισμό του Ενιαίου Κέντρου Συντονισμού Έρευνας και Διάσωσης (Ε.Κ.Σ.Ε.Δ.) Λ.Σ.-ΕΛ.ΑΚΤ., ξεκίνησαν έρευνες από δύο Περιπολικά σκάφη Λ.Σ.-ΕΛ.ΑΚΤ. (ΠΛΣ) με τη συμμετοχή εναέριου μέσου της δύναμης FRONTEX (DRONE) και αλιευτικού σκάφους. Παράλληλα επιχείρησαν Περιπολικά οχήματα Λ.Σ.-ΕΛ.ΑΚΤ. από ξηράς. Οι έρευνες συνεχίζονται, με αρνητικά μέχρι στιγμής αποτελέσματα ενώ τυχόν εξελίξεις θα γνωστοποιηθούν με νεότερο Δελτίο Τύπου. Προανάκριση διενεργείται από το Λιμενικό Σταθμό της Χώρας Σφακίων. 



*****

Τις μεσημβρινές ώρες χθες, ενημερώθηκε η Λιμενική Αρχή της Ελευσίνας για τον τραυματισμό ενός 60χρονου ημεδαπού λιμενεργάτη κατά την διαδικασία εκφόρτωσης ενός φορτηγού πλοίου (Φ/Γ) σημαίας Παναμά, στον κεντρικό λιμένα Ελευσίνας. Ειδικότερα, ο ανωτέρω τραυματίστηκε στα κάτω άκρα κατά την εκτέλεση εργασιών περίδεσης σιδηροδοκών σε δέματα. Ο 60χρονος διακομίστηκε στο Γενικό Νοσοκομείο Ελευσίνας «ΘΡΙΑΣΙΟ». Προανάκριση διενεργείται από το Κεντρικό Λιμεναρχείο Ελευσίνας. 



*****

Τις μεσημβρινές ώρες χθες, συνελήφθη στη Χερσαία Ζώνη Λιμένα Ραφήνας μία 41χρονη αλλοδαπή (υπήκοος Φιλιππίνων) από στελέχη της Λιμενικής Αρχής της Ραφήνας για παράβαση του άρθρου 27 του Ν.5226/2025 (Παράνομη είσοδος και παραμονή στη χώρα). Συγκεκριμένα, σε έλεγχο που διενεργήθηκε στο λιμάνι της Ραφήνας, η 41χρονη, κατείχε και επέδειξε ταξιδιωτικό έγγραφο, το οποίο στερούταν σφραγίδας και θεώρησης εισόδου σε έδαφος Schengen (VISA). Επίσης, η άδεια διαμονής που επέδειξε είχε ανακληθεί. Επιπροσθέτως, μετά από έλεγχο των στοιχείων της 41χρονης σε βάση δεδομένων SIS RECAST, διαπιστώθηκε ότι εκκρεμεί σε βάρος της το εθνικό διοικητικό μέτρο με την αιτιολογία της απαγόρευσης εισόδου. Προανάκριση διενεργείται από το Κεντρικό Λιμεναρχείο Ραφήνας. 

